જોકે બંને દેશો જર્મનીની જેમ એક થઈ જશે તે હાલના તબક્કે વધારે પડતું લાગે છે, પણ કમ સે કમ સત્તાવાર રીતે યુદ્ધની સમાપ્તિ થાય તે પણ મોટું પગલું ગણાશે. 1945માં બીજું વિશ્વયુદ્ધ ચાલતું હતું, તેની ઝાળ કોરિયન દ્વીપકલ્પને લાગી ગઈ હતી. જાપાન છેક બ્રિટીશ ઇન્ડિયાની સરહદે પહોંચી ગયું હતું. સમગ્ર કોરિયા અને ચીન પર જાપાનનો લોખંડી પંજો પડ્યો હતો. કોરિયામાં અનહદ ત્રાસ જાપાની સૈનિકોએ ગુજાર્યો હતો. જાપાનને અટકાવી શકાશે તેમ લાગતું નહોતું. આખરે અમેરિકાએ બે અણુબોમ્બ ઝીંક્યા અને જાપાને પીછેહઠ કરવી પડી.